«Шэрхъ домбейри»
Налшык и аттракционым «шэрхъ домбейр» щагъэуващ. Абы и закъуэ трагъэкIуэдащ сом мелуан 50-м нэблагъэ.
ХьэтIохъущокъуэм и жыг хадэм ит сабий зыгъэпсэхупIэр иджырей мардэхэм тету зэфIэгъэхьэным телэжьэну кърагъэблэгъащ Сочэ, Краснодар къалэхэм я аттракцион ехьэжьахэр щызыухуа IэщIагъэлIхэр. Иджыпстуи мы щIыпIэр дахащэщ, сабийхэр зэплъынрэ я нэгу зыщиужьынрэ гъунэжу. Гъэмахуэ псом мы щIыпIэр жэщыр сыхьэт 12-м нэсыху ягъэлэжьащ, апхуэдэ мардэм шыщхьэуIум и кIэм нэсыху тетынурэ, адэкIэ бжьыхьэ-щIымахуэ зэманым зытраухуэжынущ. Аттракционым и хъуреягъкIи, абы екIуалIэ лъэс зекIуапIэхэри нэхушхуэу къагъэнэхуащ.
Мы щIыпIэм щаухуэ сабий ныкъуэдыкъуэхэм я аттракцион щхьэхуэ. Абы итынущ тыншу зэрытIысхьэфыну хъыринэхэр, нэгъуэщIхэри.
Аттракционым гектари 7 щIыуэ къегъэщIылIащ. Абы щыщу нобэкIэ къагъэсэбэпыр 4-ращи, адрейр илъэси 5 пIалъэм къриубыдэу зэIузэпэщ ящIыну я мурадщ. Сыт хуэдэу аттракционым зиужьами, щIат пщIэм хагъэхъуэнукъым, уасэр зы картэкIэ яту зэращIынум Iуэхур нэхъри къащигъэпсынщIэнущ.
Жанхъуэт Зузэ.
